Pengeboman Shimonoseki

merupakan satu siri pertempuran ketenteraan pada tahun 1863–1864, yang bertujuan menguasai Selat Shimonoseki di Jepun. Konflik ini melibatkan gabungan tentera laut dari United Kingdom, Perancis, Belanda dan Amerika Syarikat menentang wilayah feudal Jepun Chōshū, dan berlaku secara berselang-seli di pesisir pantai Shimonoseki, Jepun.

## Latar belakang

Walaupun Keshogunan Tokugawa berusaha untuk mendamaikan situasi dan mewujudkan suasana perpaduan damai, ramai *[[daimyō]]* feudal tetap merasa marah dengan dasar buka pintu shogun terhadap perdagangan asing. Penentangan keras terhadap pengaruh Eropah dan Amerika meletus menjadi konflik terbuka apabila Maharaja Kōmei, meleburkan tradisi berabad-abad, mula mengambil peranan aktif dalam urusan negara dan mengeluarkan "Perintah untuk mengusir orang gasar" pada 11 Mac dan 11 April 1863 (攘夷実行の勅命 – *Jōi jikkō no chokumei*).

Puak Chōshū di bawah *daimyō* Mōri Takachika, mula mengambil tindakan untuk mengusir semua orang asing selepas tarikh akhir pada hari ke-10 bulan ke-5 menurut kalendar tradisional Jepun. Secara terbuka menentang shogun, Mōri mengarahkan pasukannya menembak tanpa amaran ke atas semua kapal asing yang melalui Selat Shimonoseki. Selat strategik tetapi berbahaya sepanjang 600 meter ini memisahkan pulau Honshū dan Kyūshū, sambil menghubungkan Laut Pedalaman dengan Laut Jepun.

Sebelum ketegangan meningkat di Selat Shimonoseki, diplomat dan pakar ketenteraan asing, termasuk Menteri Amerika Syarikat ke Jepun, Robert Pruyn dan Kapten Laut David McDougal, sudah menyedari situasi genting di Jepun. McDougal menulis surat kepada Setiausaha Tentera Laut, Gideon Welles pada 12 Jun 1863, menyatakan:

Pandangan umum ialah bahawa kerajaan Jepun berada di ambang revolusi, yang matlamat utamanya adalah untuk mengusir orang asing.

### Hormati maharaja dan mengusir orang gasar!
Puak Chōshū kebanyakannya dilengkapi dengan meriam lama yang menggunakan bebola besi, namun mereka juga memiliki beberapa senjata moden, termasuk lima meriam Dahlgren 8 inci (200 mm) yang dihadiahkan oleh Amerika Syarikat, serta tiga buah kapal perang wap buatan Amerika: kapal layar *Daniel Webster* yang mempunyai enam meriam, brig *Lanrick* atau *Kōsei* dengan sepuluh meriam, dan kapal wap *Lancefield* atau *Kōshin* dengan empat buah meriam.

Serangan pertama berlaku pada 25 Jun 1863, tidak lama selepas berkuatkuasanya "Perintah Diraja untuk Mengusir Orang Gasar." Kapal dagang Amerika SS *Pembroke* di bawah Kapten Simon Cooper, sedang berlabuh di luar Selat Shimonoseki apabila ia dipintas dan ditembak oleh dua kapal perang buatan Eropah milik pasukan pemberontak.

Anak kapal salah satu kapal musuh mengejek pelaut Amerika dengan jeritan lantang dan menakutkan: "Hormati maharaja dan usir orang gasar!” (尊皇攘夷 *[[sonnō jōi]]*). Di bawah hujan tembakan meriam yang berterusan, Pembroke berjaya bergerak dan melarikan diri melalui Selat Bungo yang berdekatan dengan hanya mengalami kerosakan kecil dan tanpa korban jiwa.

Setibanya di Shanghai, Cooper membuat laporan mengenai serangan itu dan menghantarnya ke Konsulat Amerika Syarikat di Yokohama. Pada keesokan harinya, kapal pengirim tentera laut Perancis *Kien Chan* pula sedang berlabuh di luar selat apabila artileri Jepun milik pemberontak di tebing sekitar Shimonoseki melepaskan tembakan. Kien Chan mengalami kerosakan pada enjinnya dan empat orang anak kapal terkorban atau cedera sebelum berjaya melarikan diri ke laut lepas.

Pada 11 Julai, walaupun diberi amaran oleh kru *Kien Chan*, kapal perang Belanda *Medusa* yang mempunyai 16 meriam memasuki Selat Shimonoseki. Kaptennya, François de Casembroot menyangka bahawa Lord Mōri Takachika tidak akan berani menembak kapalnya kerana kekuatan Medusa dan hubungan lama antara Belanda dan Jepun.

Bagaimanapun, Mōri tetap memerintahkan serangan. *Medusa* dihujani lebih 30 butir peluru meriam, mengorbankan atau mencederakan sembilan orang kelasi. De Casembroot membalas tembakan dan memecut keluar dari kawasan itu dengan kelajuan penuh, bimbang akan keselamatan Konsul Jeneral Belanda yang berada di atas kapal. Dalam masa singkat, panglima Jepun itu telah berjaya menembak bendera hampir semua negara yang mempunyai konsulat di Jepun.

### Pertempuran Selat Shimonoseki

Pada pagi 16 Julai 1863, dengan kebenaran Menteri Pruyn dan sebagai tindak balas pantas terhadap serangan ke atas Pembroke, kapal frigat Amerika Syarikat USS ''Wyoming'' di bawah pimpinan Kapten McDougal belayar memasuki selat itu dan secara bersendirian bertempur dengan armada tempatan yang dibina di Amerika tetapi dikendalikan dengan lemah selama hampir dua jam sebelum berundur.

McDougal menenggelamkan dua buah kapal musuh dan merosakkan teruk sebuah lagi, serta menyebabkan kira-kira 40 korban di pihak Jepun. Wyoming sendiri mengalami kerosakan besar, dengan empat orang anak kapal terbunuh dan tujuh cedera, seorang daripadanya meninggal dunia kemudian akibat kecederaannya.

Dua buah kapal wap Jepun yang ditenggelamkan oleh Wyoming itu kemudiannya dinaikkan semula oleh pihak Chōshū pada tahun 1864 dan diletakkan di pelabuhan Hagi.

## Kempen
### Pertempuran pertama

Sejurus selepas pertempuran yang dipimpin oleh McDougal, pada 20 Julai, Tentera Laut Perancis membalas serangan terhadap kapal dagang mereka. Angkatan Perancis terdiri daripada marin dan dua buah kapal perang, iaitu aviso *Tancrède* dan kapal induk laksamana, *Sémiramis*. Dengan kekuatan kira-kira 250 orang, di bawah pimpinan Kapten Benjamin Jaurès, mereka mara ke Shimonoseki dan memusnahkan sebuah bandar kecil, bersama sekurang-kurangnya satu kedudukan artileri.

Campur tangan ini disokong oleh wakil penuh Perancis di Jepun, Gustave Duchesne de Bellecourt, tetapi setelah dimaklumkan, kerajaan Perancis mengkritik keras tindakan wakil mereka di Jepun kerana mengambil langkah yang terlalu agresif. Hal ini kerana Perancis mempunyai komitmen ketenteraan yang jauh lebih penting di bahagian dunia lain dan tidak mampu menanggung konflik di Jepun. Akibatnya, Duchesne de Bellecourt dilucutkan jawatannya pada tahun 1864.

Kapten Jaurès pula menerima ucapan tahniah daripada pihak shogun kerana bertindak tegas terhadap pasukan antiasing, dan beliau dianugerahkan satu panji khas sebagai penghargaan.

### Rundingan diplomatik
Sementara itu, pihak Amerika, Perancis, British dan Belanda dengan giat membuka saluran diplomatik untuk merundingkan pembukaan semula laluan ke Laut Pedalaman Jepun. Bagaimanapun, bulan demi bulan berlalu tanpa penyelesaian terhadap krisis yang semakin meruncing. Menjelang Mei 1864, pelbagai puak Jepun yang bersikap agresif telah memusnahkan harta benda asing bernilai ribuan dolar, termasuk rumah, gereja dan kapal-kapal. Kemusnahan secara membuta tuli ini turut melibatkan Kedutaan Amerika Syarikat di Edo, yang menempatkan Menteri Robert Pruyn.

Sepanjang separuh pertama tahun 1864, apabila Selat Shimonoseki masih tertutup kepada perkapalan asing, ancaman dan khabar angin tentang perang berlegar di udara, sementara usaha diplomatik terus buntu. Ketika itu, Menteri British ke Jepun, Sir Rutherford Alcock berbincang dengan rakan sejawatnya seperti Menteri Amerika Robert Pruyn dan Menteri Belanda Dirk de Graeff van Polsbroek mengenai kemungkinan melancarkan serangan ketenteraan bersama terhadap Mōri. Tidak lama kemudian, mereka mula membuat persiapan untuk menunjukkan kekuatan gabungan. Di bawah pemerhatian penuh waspada pihak Jepun, lima belas buah kapal perang British berlabuh bersama empat kapal Belanda, manakala satu rejimen British dari Hong Kong turut memperkukuh demonstrasi kekuatan tentera.

Perancis pula mengekalkan kehadiran laut yang minimum, kerana sebahagian besar angkatan mereka sedang berada di Mexico untuk menyokong rejim Maharaja Maximilian yang tidak stabil.

Amerika Syarikat yang ketika itu terlibat dalam Perang Saudara Amerika, hanya mampu memberikan sokongan diplomatik dan ketenteraan yang terhad kepada sekutu-sekutunya. Dalam masa yang sama, Mōri melengah-lengahkan rundingan dengan meminta masa tambahan untuk menjawab tuntutan Pihak Bersekutu, menjadikan satu sikap yang tidak dapat diterima oleh kuasa-kuasa perjanjian. Akhirnya, Pihak Bersekutu memutuskan bahawa masa untuk bertindak secara bersama telah tiba.

Walaupun terdapat tindakan balas daripada kuasa-kuasa perjanjian, satu lagi serangan berlaku pada Julai 1864 apabila pasukan pemberontak menembak kapal wap Amerika *Monitor* selepas ia memasuki sebuah pelabuhan untuk mendapatkan arang batu dan air. Kejadian ini mencetuskan kemarahan yang lebih besar, walaupun sebuah skuadron British telah menyerahkan satu ultimatum pelbagai negara kepada Mōri, yang mengancam akan menggunakan kekerasan jika selat itu tidak dibuka.

### Pertempuran akhir

Pada 17 Ogos 1864, satu skuadron yang terdiri daripada sembilan kapal perang British (, ''Conqueror'', ''Tartar'', *Leopard*, ''Barrosa'', *Perseus*, *Argus*, *Coquette*, dan *Bouncer*), empat kapal Belanda (''Djambi'', *Metalen-Kruis*, *Medusa* dan *Amsterdam*), serta tiga kapal perang Perancis (*Tancrède*, *Sémiramis* dan *[[Korvet Perancis Dupleix|Dupleix]]*), bersama-sama 2,000 orang askar, marin dan kelasi, semuanya di bawah pimpinan Laksamana Sir Augustus Kuper dari Tentera Laut Diraja British, belayar keluar dari Yokohama untuk membuka Selat Shimonoseki.

Kapal wap sewaan Amerika Syarikat, *Ta-Kiang* turut mengiringi operasi ini sebagai tanda sokongan simbolik. Pertempuran selama dua hari yang menyusul pada 5 dan 6 September telah mencapai apa yang gagal dilakukan oleh operasi-operasi sebelum ini: ia menghancurkan keupayaan Domain Chōshū untuk berperang dengan kuasa Barat. Tidak mampu menandingi kekuatan tembakan armada antarabangsa dan dengan korban yang semakin meningkat, Takasugi Shinsaku mengadakan rundingan damai dengan empat kuasa Barat, dan akhirnya tenteraChōshū menyerah kalah dua hari kemudian pada 8 September 1864.

Korban di Pihak Bersekutu termasuk 72 orang terbunuh atau cedera; walaupun Ernest Satow mencatatkan hanya 8 terbunuh dan 30 cedera bagi pihak British, serta dua kapal British mengalami kerosakan. Huraian penuh tentang pertempuran ini terdapat dalam buku Ernest Satow, *A Diplomat in Japan*. Satow hadir sebagai jurubahasa muda kepada Laksamana British, Augustus Kuper, di kapal induk British HMS *Euryalus* yang diperintah oleh Kapten J. H. I. Alexander. Inilah juga pertempuran di mana Duncan Gordon Boyes meraih Victoria Cross (VC) pada usia tujuh belas tahun. Satow menggambarkan Boyes menerima anugerah itu "atas keberanian yang sangat luar biasa bagi seseorang yang masih begitu muda." Seorang lagi penerima VC di Shimonoseki ialah Thomas Pride, dan yang ketiga ialah William Seeley, orang Amerika pertama yang memenangi pingat tersebut. De Casembroot pula menulis catatan peristiwa ini dalam bukunya *De Medusa in de wateren van Japan, in 1863 en 1864*.

Perjanjian ketat yang dirangka selepas gencatan senjata dan dirundingkan oleh Menteri Amerika Syarikat Pruyn menetapkan pampasan sebanyak $3,000,000 daripada pihak Jepun, iaitu bersamaan kos kira-kira 30 buah kapal wap pada masa itu. Keshogunan Tokugawa tidak mampu membayar jumlah tersebut, dan kegagalan ini menjadi asas kepada tekanan asing selanjutnya untuk membuka pelabuhan-pelabuhan Jepun. Jepun terpaksa memilih antara membayar pampasan tiga juta piastre atau membuka satu lagi pelabuhan di Laut Pedalaman. Pelabuhan Hyōgo akhirnya dibuka kepada perdagangan asing, dan kadar tarif kastam diturunkan secara seragam kepada 5%. Pada tahun 1883, dua puluh tahun selepas pertempuran pertama untuk membuka selat itu, Amerika Syarikat memulangkan $785,000.87 kepada Jepun, iaitu bahagian pampasan yang menjadi hak Amerika.

## Kesan
Sejurus selepas campur tangan kuasa asing, kerajaan Keshogunan Tokugawa turut melancarkan persiapan sendiri untuk satu ekspedisi hukuman terhadap Chōshū, yang dikenali sebagai Ekspedisi Chōshū Pertama. Ekspedisi ini bertujuan menghukum Peristiwa Kinmon 1864, di mana tentera Chōshū telah menyerang tentera Shogun di Kyoto. Namun begitu, ekspedisi tersebut dibatalkan selepas satu kompromi dicapai, yang melibatkan pemenggalan kepala para pemimpin pemberontakan sebagai syarat pendamaian.

Pada masa yang sama dengan kempen ini, Tentera Laut Diraja British bertempur dengan samurai Satsuma dalam Pengeboman Kagoshima, salah satu daripada beberapa pertempuran dalam konflik Jepun pada tahun 1863 dan 1864.

## Kepentingan sejarah

Masalah di Jepun ini yang sangat menyerupai siri konflik kecil yang dilancarkan oleh kuasa-kuasa Eropah di Asia, Afrika dan tempat lain sepanjang abad ke-19, jelas mencerminkan diplomasi kapal perang sebagai satu alat utama dalam imperialisme. Kebencian yang mendalam terhadap pengaruh asing menyebabkan puak Chōshū merasakan tindakan provokasi ketenteraan mereka wajar, walaupun ia bertentangan dengan kerajaan mereka sendiri.

Pada masa yang sama, ketika Amerika Syarikat terjerumus dalam Perang Saudara, pemerintahan Presiden Abraham Lincoln diperhatikan oleh dunia dengan teliti untuk mencari tanda-tanda kelemahan dan keraguan. Tindakan USS *Wyoming* menjadikannya kapal perang asing pertama yang secara ofensif mempertahankan hak perjanjian dengan Jepun. Kenyataan ini bersama kemungkinan bahawa peristiwa tersebut boleh menyeret Amerika Syarikat ke dalam peperangan luar, menjadikan Pertempuran Shimonoseki satu peristiwa penting.

Walaupun pertempuran di Selat Shimonoseki hanya dianggap catatan kecil dalam sejarah kuasa-kuasa Eropah, satu aspek yang menarik ialah kebijaksanaan dan kecekapan orang Jepun. Orang Jepun feudal belum pernah melihat kapal wap sehinggalah ketibaan Komodor Matthew Perry hanya sedekad sebelum pertempuran USS *Wyoming*. Namun begitu, mereka telah mencapai kemajuan yang pesat dalam tempoh yang sangat singkat.

Pada tahun 2004, sebagai pengiktirafan terhadap kepentingan pengeboman itu dalam sejarah Jepun, kerajaan bandar Shimonoseki telah meletakkan beberapa replika bersaiz sebenar meriam yang digunakan oleh Chōshū. Replika tersebut diperbuat daripada keluli berongga dan dilengkapi dengan kesan bunyi berbayar serta asap yang keluar dari muncung meriam.

## Catatan

## Rujukan
* Denney, John. *Respect and Consideration: Britain in Japan 1853–1868 and beyond*. Radiance Press (2011). 
* Medzini, Meron. *French Policy in Japan during the Closing Years of the Tokugawa Regime*. Harvard University Press, 1971
* Polak, Christian. (2001). *Soie et lumières: L'âge d'or des échanges franco-japonais (des origines aux années 1950).* Tokyo: *Chambre de Commerce et d'Industrie Française du Japon,* Hachette Fujin Gahōsha (アシェット婦人画報社).
* Satow, Ernest, "A Diplomat in Japan", 2006 Stone Bridge Press, 
* __________. (2002). 絹と光: 知られざる日仏交流100年の歴史 (江戶時代-1950年代) *Kinu to hikariō: shirarezaru Nichi-Futsu kōryū 100-nen no rekishi (Edo jidai-1950-nendai).* Tokyo: Ashetto Fujin Gahōsha, 2002. ; 
* Treat, Payson J. “The Return of the Shimonoseki Indemnity.” The Journal of Race Development 8, no. 1 (1917): 1–12. https://doi.org/10.2307/29738221.

## Pautan luar

* The Battle of the Strait of Shimonoseki (USS Wyoming)